Valdís Steinarsdóttir tilnefnd til Formex Nova verðlaunanna Vöruhönnuðurinn Valdís Steinarsdóttir hefur hlotið tilnefningu til sænsku hönnunarverðlaunanna Formex Nova 2020 . Valdís útskrifaðist frá vöruhönnunardeild Listaháskóla Íslands árið 2017 og er sjálfstætt starfandi hönnuður með aðalfókus á tilraunakennt efnisval með áherslu á enduvinnslu lífrænna efna . „ Það er mér ómetanleg hvatning að vera tilnefnd . Með vinnu minni hef ég haft að leiðarljósi að vekja fólk til umhugsunar um aðkallandi vandamál sem snerta okkur öll og hvetja til samtals um nýjar lausnir . Keppni á borð við Formex Nova gefur mér færi á að ná til mun fleiri en nokkru sinni fyrr og ég er gríðarlega þakklát fyrir það tækifæri , “ segir Valdís . Í vinnu sinni leitast hún eftir samtali við áhorfendur við að finna einstakar lausnir við samfélagslegum og umhverfislegum vandamálum . Hér er hægt að sjá hverjir fleiri eru tilnefndir . Í umsögn dómnefndar segir : „ Hönnun sem einblínir á tilraunakennd efni og að finna einstakar lausnir að samfélags - og umhverfislegum vandamálum . Gegnum verkefni sín leitar Valdís að opnu samtali við áhorfendur um samfélagslegar breytingar í gegnum hönnun . “ Valdís hefur verið tilnefnd til nýsköpunarverðlauna forseta Íslands , hlaut fyrstu verðlaun á Paris Design Forum og talaði á Design Diplomacy á Helsinki Design Week síðastliðið haust . Verkefni hennar Bioplastic Skin vakti athygli á HönnunarMars 2019 en þar var búið til sérstakt umbúðaplast fyrir kjötvörur úr dýrahúðum . Formex Nova verðlaunin voru fyrst afhent fyrir fimm árum síðan í tengslum við Formex hönnunarsýninguna í Stokkhólmi og hefur það að markmiði að kynna og efla norræna hönnun . Verðlaunin beina sjónum sínum að ungum hönnuðum sem vinna á Norðurlöndunum . Meðal þeirra sem hafa hlotið tilnefningu eru Ragna Ragnarsdóttir , sem einnig vann verðlaunin árið 2018 og í fyrra var vöruhönnuðurinn Theodóra Alfreðsdóttir tilnefnd . Verðlaunaafhendingin sjálf fer fram þann 18. ágúst í Stokkhólmi .